উত্তরবঙ্গের বিপর্যয়কে ‘রাজ্য বিপর্যয়’ ঘোষণা করার দাবি দার্জিলিং-র সাংসদের

ওয়েব ডেস্ক: প্রকৃতির রুদ্ররোষ কার্যত তছনছ উত্তরবঙ্গ। নিম্নচাপের প্রভাবে গত কয়েকদিন ধরে উত্তরবঙ্গে টানা বৃষ্টি। শনিবার রাতে পরিস্থিতি খারাপ হয়। ভারী বৃষ্টির জেরে উত্তরবঙ্গে একাধিক এলাকায় ধস নামে। ভেঙে পরে লোহার ব্রিজ। মৃত্যুর সংখ্যা ক্রমশ বাড়ছে। কোথাও জলে ডুবেছে বাগান। কোথাও জলের স্রোতে গাছ উপড়ে ভেসে গিয়েছে। চারপাশ তাকালে শুধুই ধ্বংসলীলা! প্রশাসনের তরফে সতর্ক করা হয়েছে স্থানীয়দের। NDRF এর উদ্ধারকাজে চলছে তৎপরতা । জানা গিয়েছে, এখনও পর্যন্ত বোটের মাধ্যমে উদ্ধার করা হয়েছে ২২৫ জনকে । জিপ লাইনের মাধ্যমে উদ্ধার ৮০ জন । আরও একজনের মৃতদেহ উদ্ধার করা হয়েছে। এই পরিস্থিতিতে মুখ্যমন্ত্রীকে চিঠি দিলেন দার্জিলিং – র সাংসদ রাজু বিস্তা।

রবিবারই দার্জিলিঙের সাংসদ রাজু বিস্তা বিপর্যস্ত এলাকা ঘুরে দেখেন। বিজেপি বিধায়কদের নিয়ে তিনি মিরিকের অন্তর্গত দুধিয়া এলাকায় যান, যেখানে একটি সেতু ভেঙে পড়েছিল। ক্ষতিগ্রস্ত মানুষদের সঙ্গেও কথা বলেন তিনি। পরিস্থিতি দেখলে গা শিউরে ওঠার মত। যে মনোরম পরিবেশ মানুষের শান্তি যোগায় আজ টা বিপন্ন। সেদিকে নজর রেখেই সংসদ মুখ্যমন্ত্রীকে চিঠি লিখলেন। যদিও, সোমবারই উত্তরবঙ্গে যাচ্ছেন মমতা বন্দ্যোপাধ্যায়।

আরও পড়ুন: পাহাড় থেকে পর্যটকদের কোন রুটে ফেরানোর পরিকল্পনা, জানাল পুলিশ

চিঠিতে সাংসদ লিখেছেন, অতিভারী বৃষ্টিতে দার্জিলিংয়ের পার্বত্য অঞ্চল, তরাই ও ডুয়ার্স এলাকায় ব্যাপক ক্ষয়ক্ষতি হয়েছে। দার্জিলিং এবং কালিম্পং জেলায় একাধিক জায়গায় ধস নেমেছে, ভেঙে গিয়েছে সড়ক ও সেতু। এই পরিস্থিতিতে উত্তরবঙ্গের পাহাড়ি অঞ্চলের এই বিপর্যয়কে ‘রাজ্য বিপর্যয়’ ঘোষণা করলে ক্ষতিগ্রস্ত মানুষদের সাহায্য ও ক্ষতিপূরণের পথ আরও সহজ হবে বলে মত তাঁর। ২০২৩ সালের তিস্তা বন্যার সময় রাজ্য সরকার ‘বিপর্যয়’ ঘোষণা করতে ব্যর্থ হয়েছিল, ফলে বহু ক্ষতিগ্রস্ত পরিবার প্রাপ্য ক্ষতিপূরণ ও সহায়তা পাননি। সেই ভুল যেন আর না হয়, সেই আর্জিই তিনি তুলেছেন মুখ্যমন্ত্রীর কাছে। তাঁর আশা, মুখ্যমন্ত্রী কেন্দ্রের সঙ্গে সমন্বয় রেখে ক্ষতিগ্রস্ত এলাকা পুনর্গঠন ও পুনর্বাসনের দিকেও দ্রুত পদক্ষেপ করবেন।

মুখ্যমন্ত্রী মমতা বন্দ্যোপাধ্যায়ও উত্তরবঙ্গের পরিস্থিতি নিয়ে উদ্বেগ প্রকাশ করেছেন। নবান্নের কন্ট্রোলরুম থেকে রবিবার সকাল থেকেই তিনি পরিস্থিতি পর্যবেক্ষণ করেন। সোমবার মুখ্যসচিব মনোজ পন্থকে সঙ্গে নিয়ে উত্তরবঙ্গ রওনা হবেন মুখ্যমন্ত্রী। শিলিগুড়ি থেকেই তিনি উদ্ধার ও ত্রাণ কার্যক্রমের উপর নজর রাখবেন বলে জানা গেছে।